UNIUNEA PROFESIILOR LIBERALE DIN ROMÂNIA

INFORMARE

cu privire la desfășurarea reuniunilor Adunării Generale și Comitetului Permanent ale Consiliului European al Profesiilor Liberale -CEPLIS

În perioada 21-22 noiembrie 2016 au avut loc în clădirea Parlamentului European de la Bruxelles, reuniunile Adunării Generale și Comitetului Permanent ale Consiliului European al Profesiilor Liberale-CEPLIS.

**I. Reuniunea Adunării Generale**

Reuniunea Adunării Generale a fost condusă de RUDOLF KOLBE, Președintele în exercițiu al CEPLIS.

Ordinea de zi a cuprins următoarele:

1) Aprobarea Ordinii de zi;

2) Aprobarea Procesului-verbal al Adunării Generale care a avut loc în perioada

26-27 mai 2016 la Dublin;

3) Raport al Președintelui CEPLIS cu privire la activitățile desfășurate în cel de-al doilea semestru al anului 2016 și propuneri privind prioritățile pentru anul 2017;

4) Centrul de Excelență în Etica Profesională;

5) Proiectul de Buget pe anul 2017;

6) Alegerea cenzorilor pentru exercițiul financiar al anului 2016;

7) Candidaturi pentru obținerea calității de membru al CEPLIS;

8) Diverse.

**Punctele 1 și 2**

Membrii Adunării Generale au aprobat, în unanimitate, Ordinea de zi și Procesul verbal al Adunării Generale din data de 26 mai 2016.

**Punctul 3**

Raport al Președintelui CEPLIS cu privire la activitatea desfășurată în cel de-al doilea semestru al anului 2016 și propuneri privind prioritățile pentru anul 2017.

Președintele RUDOLF KOLBE a apreciat că datorită sprijinului substanțial acordat de către asociațiile membre, CEPLIS a înregistrat progrese importante în realizarea obiectivelor aprobate de către Adunarea Generală.

La începutul anului 2016, Biroul Executiv a stabilit trei direcții importante de activitate și anume:

a) Întărirea conținutului valorilor comune ale profesiilor liberale;

b) Focalizarea pe relaționare, socializare și afaceri publice;

c) Monitorizarea procesului legislativ european și tendințele cu impact asupra profesiilor liberale.

În legătură cu direcțiile de mai sus precizăm următoarele:

**a) Întărirea conținutului valorilor comune ale profesiilor liberale**

Grație eforturilor depuse de către Federația Malteză a Asociațiilor Profesionale în frunte cu președintele acesteia BENJAMIN RIZZO și a sponsorizării acordate de către Ministerul Educației și Ocupării Forței de Muncă din Malta a fost realizată o broșură conținând cele 17 valori comune ale profesiilor liberale în limbile engleză, franceză, germană, croată și română, care să devină un facilitator eficient, în realizarea scopului urmărit de CEPLIS și anume creșterea conștientizării importanței valorilor comune.

Președintele CEPLIS a recomandat membrilor săi ca broșura în cauză să fie distribuită tuturor asociațiilor de profesii liberale, principalelor autorități publice și părților interesate din țara lor de origine.

**Valorile comune reprezintă componenta cea mai prețioasă a identității profesiilor liberale**. Ele trebuie să devină stindardul profesioniștilor liberali.

Biroul Executiv al CEPLIS a stabilit un plan de distribuire a acestei Broșuri în rândul interlocutorilor săi din cadrul instituțiilor Uniunii Europene și a altor parteneri în cursul anului 2017.

Totodată, broșura reprezintă un exercițiu care sprijină realizarea obiectivelor de socializare ale CEPLIS.

Grație eforturilor depuse de către Federația Malteză a Profesiilor Liberale, **a cărei țară va deține începând cu 1 ianuarie 2017 Președinția Consiliului Uniunii Europene,** în programul Consiliului urmează să fie pus un accent mai mare pe aspectele etice și deontologice în domeniul educației și pregătirii, inclusiv în ceea ce privește pregătirea profesională continuă.

În acest scop, CEPLIS a pregătit deja câteva evenimente, care vor fi comunicate în perioada ce urmează.

Proiectul privind Centrul de Excelență Maltez în Etica Profesională a fost definitivat și depus recent la Comisia Europeană în vederea finanțării în contextul Strategiei Orizont 2020.

Președintele a adus mulțumiri echipei care a elaborat proiectul de mai sus formată din Prof. Benoit Rihoux de la Universitatea din Louvin-Belgia, Profesorii LOBE și DE LUCA de la Universitatea din Malta, BENJAMIN RIZZO și HELGA PIZZUTO, Președintele și respectiv Vicepreședintele Federației Malteze a Profesiilor Liberale și Prof. THEODOROS KOUTROUBAS, Directorul General al CEPLIS.

**b) Focalizare pe socializare și afaceri publice**

La acest punct, Președintele RUDOLF KOLBE a evocat corespondența cu Comisarul European pentru Piața Internă, Industrie, Antreprenoriat și Întreprinderi Mici și Mijlocii, ELZBIETA BIENKOWSKA, precum și întâlnirea din 27 septembrie 2016 cu șeful de cabinet al acesteia, Dr. TOMASZ HUSAK, întâlnire la care a participat și THEODOROS KOUTROUBAS, Directorul General al CEPLIS.

Cu acest prilej, au fost abordate în detaliu toate problemele relevante din portofoliul Comisarului European printre care menționăm măsurile ce vor fi întreprinse în baza recomandărilor Grupului de lucru privind Impulsionarea afacerilor profesiilor liberale, alte inițiative ale Comisiei Europene precum Cardul de Servicii Europene și Piața Unică Digitală, precum și o evaluare a stadiului aplicării Directivei privind Recunoașterea Reciprocă a Calificărilor Profesionale.

Președintele CEPLIS l-a informat pe dr. TOMASZ HUSAK în legătură cu activitatea CEPLIS privind Valorile Comune ale Profesiilor Liberale și a subliniat legătura indestructibilă dintre reglementarea profesiilor și cerințele de natură etică a acestui sector de activitate. Totodată, Președintele CEPLIS a subliniat interesul profesiilor liberale de a contribui activ la aplicarea Directivei privind Recunoașterea Reciprocă a Calificărilor Profesionale cu prevederi inovative precum Cadrul de Formare Profesională și și-a exprimat dorința de a acționa ca un interlocutor loial al Comisiei Europene în toate problemele care privesc Piața Unică.

Ca urmare a eforturilor depuse de Președintele RUDOLF KOLBE și Președintele Federației Malteze a Profesiilor Liberale care sunt membri ai Comitetului Economic și Social European relațiile dintre CEPLIS și această instituție europeană au cunoscut o îmbunătățire semnificativă, lucru demonstrat de faptul că a fost constituit un grup de lucru format din Președinții Confprofessioni din Italia, Uniunii Profesiilor Liberale din Spania și Uniunea Națională a Profesiilor Liberale din Franța -UNAPL, inclusiv THEODOROS KOUTROUBAS, Directorul General al CEPLIS, care vor pregăti în anul 2017 un eveniment special al Comitetului Economic și Social European dedicat profesiilor liberale, eveniment la care sunt invitați să participe toți reprezentanții profesiilor liberale europene.

Președintele RUDOLF KOLBE și-a exprimat încrederea că această instituție europeană va deveni un aliat privilegiat al CEPLIS, în special, în ceea ce privește susținerea necesității reglementării profesiilor liberale.

O altă instituție europeană cu care CEPLIS a dezvoltat relațiile și desfășoară o importantă activitate de lobby o reprezintă Comisia Europeană.

În acest sens, Președintele CEPLIS a prezentat câteva exemple de rezultate ca urmare a activității de lobby desfășurată pe lângă Comisia Europeană, astfel:

* Camera Europeană a Asociațiilor Inginerilor a obținut finanțarea din fonduri europene a unui proiect important;
* Confprofessioni, asociația italiană organizată la nivel național va introduce un multiplicator al Uniunii Europene în cadrul unor proiecte pe care intenționează să-l promoveze;
* Sprijinirea asociațiilor ghizilor de turism în cadrul forumurilor în care se discută specificitatea lor pentru definirea lor ca asociații de profesii liberale și eventual primirea lor ca membri în cadrul CEPLIS;
* Primirea de asistență din partea Comisiei Europene cu privire la dezvoltarea conceptului referitor la Cadrele Comune de Formare Profesională.

În acest context, Președintele RUDOLF KOLBE a menționat Conferința

organizată de UPLR în luna noiembrie a.c., pe care CEPLIS o apreciază și sprijină.

Tot la capitolul relaționare/socializare se înscriu relațiile bune pe care

CEPLIS le are cu EUROCADRES ( Consiliul European al Personalului Profesional și de Conducere ), precum și cu un număr mare de europarlamentari care să sprijine activitatea profesiilor liberale europene.

Președintele CEPLIS a solicitat asociațiilor membre ca pentru dezvoltarea

actualului intergrup, fiecare asociație să aducă măcar un europarlamentar în acest intergrup.

c**) Monitorizarea procesului legislativ european și tendințele cu impact**

**asupra profesiilor liberale**

Conform Președintelui RUDOLF KOLBE, CEPLIS reprezintă observatorul

profesiilor liberale la Bruxelles. Drept consecință a acestui statut, CEPLIS informează permanent profesiile liberale în legătură cu măsurile inițiate de instituțiile europene în ceea ce le privește, iar membrii Biroului Executiv și ai Secretariatului participă la toate seminariile, conferințele și alte forumuri care dezbat probleme ale evoluției profesiilor liberale.

CEPLIS se află la curent cu toate demersurile referitoare la revizuirea

Directivei privind Serviciile pe Piața Internă.

Introducerea Pașaportului pentru Servicii și resuscitarea discuțiilor referitoare la faptul că reglementarea profesiilor liberale ar reprezenta un obstacol în calea realizării Pieței Unice reprezintă semnale că profesiile liberale trebuie să rămână vigilente și să reacționeze pentru a-și apăra interesele legitime.

Președintele CEPLIS a precizat că deține un document provenind de la

Comisia Europeană, care indică faptul conform căruia Comisia Europeană revine la vechea mentalitate de “ dereglementare totală ” pe care a promovat-o cu agresivitate fostul Comisar European MARIO MONTI și care tinde să justifice propunerile privind completa neglijare a cerințelor de calitate și drepturile clienților și pacienților.

Pentru a rezista în fața acestor presiuni, CEPLIS și asociațiile care o compun au datoria de a acționa ferm și unitar.

Datorită eforturilor depuse de Uniunea Profesională din Spania, CEPLIS a fost în permanență, informat în legătură cu evoluția tratativelor privind Tratatul Transatlantic pentru Comerț și Investiții.

Recentele alegeri din SUA amână pentru o perioadă încheierea Tratatului, iar grupul de lucru al CEPLIS pe această problemă va urmări evoluția negocierilor privind Tratatul.

De asemenea, acest grup de lucru va proceda la analizarea Acordului Economic și Comercial Global ( CETA ) încheiat recent cu Canada și va stabili în ce măsură prevederile acestuia afectează profesiile liberale, inclusiv oportunitățile pe care ar putea să le ofere acestora.

Președintele CEPLIS a apreciat activitatea Grupului de lucru referitor la implementarea Directivei privind Recunoașterea Reciprocă a Calificărilor Profesionale în special asupra instituției- Cadrele Comune de Formare Profesională, pe care CEPLIS o apreciază ca fiind prevederea cea mai importantă din Directivă pentru profesiile liberale.

Grupul de lucru privind sănătatea are un nou președinte și anume dr. JEAN PIERRE TRICOT, iar rezultatele activității sale vor fi prezentate viitoarei Adunări Generale a CEPLIS programată pentru luna iunie 2017.

Președintele CEPLIS și-a exprimat regretul pentru decizia Marii Britanii de a ieși din Uniunea Europeană și a menționat că actualul președinte al Grupului Interprofesional din această țară UKIPG, ALISTAIR ORR și-a manifestat sprijinul pentru Uniunea Europeană și continuarea colaborării dintre profesiile liberale de pe cele două părți ale Canalului Mânecii.

Monitorizarea situației din Marea Britanie constituie una din prioritățile CEPLIS pe anul 2017.

**Punctul 4 Centrul de Excelență în Etica Profesională din Malta**

BENJAMIN RIZZO, Președintele Federației Malteze a Profesiilor Liberale a făcut o prezentare succintă a proiectului, el reiterând aspectele pe care le-am menționat la punctul 3, litera a.

Președintele Federației Malteze a adus mulțumiri persoanelor care au lucrat la elaborarea proiectului, acesta fiind depus la Comisia Europeană în vederea finanțării la data de 15 noiembrie 2016 și se așteaptă răspuns în luna februarie 2017.

La data de 1 ianuarie 2017, Malta va prelua Președinția Consiliului Uniunii Europene și va include în programul acestuia etica profesională care cuprinde aspecte privind etica în general, etica în afaceri, etica în raporturile cu clienții, pacienții și consumatorii.

El a mulțumit Guvernului maltez care a pus la dispoziție birouri de lucru și fonduri financiare pentru realizarea proiectului.

**Punctul 5 Proiectul de buget pe anul 2017**

BENJAMIN RIZZO, Trezorierul CEPLIS a prezentat Adunării Generale Proiectul de Buget pe anul 2017 care prevede o majorare cu 2% față de bugetul anului 2016.

În discuții a fost abordată problema asociațiilor, aflate în număr relativ mic, care nu și-au achitat cotizația. Adunarea Generală a cerut trezorierului să le mai fie transmisă o notificare în perioada următoare, iar în caz că nu vor plăti cotizația, vor fi excluse.

Prin buget, s-a alocat o sumă importantă activităților de lobby și reprezentare considerate ca fiind foarte importante pentru realizarea obiectivelor CEPLIS.

Președintele RUDOLF KOLBE, care la alegerea în funcțiune s-a angajat să redreseze situația financiară a CEPLIS, a precizat că după mai mulți ani, s-au înregistrat economii la buget.

**Punctul 6 Alegerea cenzorilor pentru exercițiul financiar al anului 2017**

În acest scop, Adunarea Generală a CEPLIS a ales în unanimitate ca cenzori pe SERGE COIMBRA, reprezentantul Consiliului European al Podologilor și NICOLAE MIRICĂ, Secretarul General al Uniunii Profesiilor Liberale din România.

**7. Candidaturi pentru obținerea calității de membru al CEPLIS**

Adunarea Generală a CEPLIS a aprobat primirea în calitate de membru al Asociației Opticienilor din Germania.

**8. Diverse**

Nu au existat probleme la acest punct de pe Ordinea de zi.

**II. Reuniunea COMITETULUI PERMANENT AL CEPLIS**

Reuniunea Comitetului Permanent a fost prezidată de GAETANO STELLA, Președintele acestuia.

Ordinea de zi a cuprins următoarele puncte:

**1. Prezentarea “ Brexit: Punctul de vedere al profesiilor din Marea Britanie “,** susținută de ALISDAIR ORR, Președintele Grupului Interprofesional din Marea Britanie-UKIPG.

Președintele UKIPG a exprimat regretul majorității profesioniștilor din Marea Britanie pentru ieșirea acesteia din Uniunea Europeană.

El a precizat că viitorul profesiilor liberale din țara sa este încă incert deoarece nu se cunosc prea bine detaliile și consecințele Brexit-ului.

De asemenea, ALISDAIR ORR a mai adăugat că unele profesii liberale din Marea Britanie, printre care inginerii, au publicat bunuri care să evidențieze posibilul impact al ieșirii acestei țări din Uniunea Europeană.

ALISDAIR ORR a mai precizat că toate proiectele aprobate în cadrul Strategiei Orizont 2020 vor continua și că UKIPG va merge mai departe cu recunoașterea calificărilor profesionale și utilizarea sistemului informatic al Pieței Unice-IMI.

2. Situația actuală privind implimentarea și funcționarea inovațiilor europene ale Directivei Recunoașterea Reciprocă a Calificărilor Profesionale. Cardul Profesional și Cadrele Comune de Formare Profesională a fost prezentată de KONSTANTINOS TOMARAS, Adjunctul Șefului Unității E5 “ Calificări și Aptitudini Profesionale “ din cadrul Direcției Generale pentru Piața Internă, Industrie, Antreprenoriat și Întreprinderi Mici și Mijlocii a Comisiei Europene.

Referitor la stadiul actual al Implementării Directivei privind Recunoașterea Reciprocă a Calificărilor Profesionale de către statele membre ale Uniunii Europene KONSTANTINOS TOMARAS a arătat că, până în prezent, 12 state au implementat în totalitate Directiva, 11 state doar parțial, iar restul nu au făcut nimic pentru a o aduce la îndeplinire.

Totodată, s-a constatat modul diferit în care statele membre au înțeles să implementeze prevederile Directivei.

De aceea, Comisia Europeană este hotărâtă să acționeze împreună cu părțile interesate pentru a facilita realizarea câtorva ținte stabilite de către cele două Directive cu impact major asupra profesiilor liberale și anume Directiva referitoare la Recunoașterea Reciprocă a Calificărilor Profesionale, în special în ceea ce privește Cadrele Comune de Formare Profesională și Directiva Servicii pe Piața Internă.

Referitor la Cardul Profesional European KONSTANTINOS TOMARAS a arătat că acest instrument reprezintă o cale rapidă de recunoaștere a calificărilor profesionale.

În elaborarea și promovarea Cardului Profesional European care este deosebit de util profesioniștilor liberali, statele membre au o mare responsabilitate întrucât ele trebuie să stabilească documentele necesare, procedurile necesare și taxele care trebuie achitate.

Totodată, este necesar ca statele membre să acționeze pentru mediatizarea acestui instrument deosebit de util prin conferințe, prezentări video, radio, televiziune etc.

În ultima perioadă, s-a înregistrat o creștere a solicitărilor unor profesii pentru Cardul Profesional European, ceea ce demonstrează utilitatea sa.

Cu toate acestea, există unele probleme legate de traduceri care nu sunt tocmai bune, fapt pentru care se crează probleme.

Un alt instrument la care KONSTANTINOS TOMARAS s-a referit este mecanismul de alertă.

De la începutul acestui an și până în prezent a fost înregistrat un număr de 9000 de alerte.

Pentru Comisia Europeană problemele de interes referitoare la acest instrument se referă la modalitățile de interpretare a alertelor și care sunt consecințele acestora.

În acest context, reprezentantul Comisiei Europene a menționat situația în care un profesionist liberal nu-și plătește licența, iar în acest caz, licența nu este eliberată, fapt pentru care o astfel de situație este considerată o problemă de alertă.

Un număr mare de alerte indică faptul că există o situație necorespunzătoare.

Referitor la Cadrele Comune de Formare Profesională KONSTANTINOS TOMARAS a evidențiat necesitatea stabilirii, în mod clar, a principiilor care guvernează acest instrument, scopul fiind acela de a avea o recunoaștere automată a calificărilor profesionale.

În abordarea acestor principii este necesar să se manifeste flexibilitate, astfel încât dacă statele membre doresc să-și mențină principiile inițiale acest lucru este posibil.

În ceea ce privește modul în care problema profesiilor liberale va fi reglementată în cadrul Tratatului Transatlantic pentru Comerț și Investiții, KONSTANTINOS TOMARAS a arătat că Uniunea Europeană va negocia cu Statele Unite ale Americii un cadru general, urmând ca statele membre să negocieze situația fiecărei profesii liberale în parte.

3. Tema “ Antreprenoriatul în domeniul profesiilor liberale și alte inițiative ale Comisiei Europene cu privire la acest sector profesional “, a fost prezentată de HUBERT GAMBS, Director General al Directoratului “ Modernizarea Pieței Unice “ din cadrul Direcției Generale pentru Piața Internă, Industrie, Antreprenoriat și Întreprinderi Mici și Mijlocii.

HUBERT GAMBS a precizat că Strategia Pieței Unice elaborată de către Comisia Europeană prevede o abordare mai bună și mai realistă a reglementării profesiilor liberale.

Întrucât reglementarea afectează în mod direct piața, clienții, pacienții și consumatorii, ea trebuie să fie transparentă și să devină suplă prin eliminarea barierelor care reprezintă obstacole și nu sunt necesare.

Reglementarea profesiilor liberale este de competența exclusivă a statelor membre, dar ea este abordată în mod diferit de către acestea. Astfel, există state care reglementează profesiile liberale excesiv, în alte state profesiile respective nu sunt reglementate sau au o reglementare redusă.

Pentru ca profesioniștii liberali să aibă un acces mai mare pe piață este necesar ca procedurile de reglementare să fie clare și transparente și să fie perfecționate, în mod permanent, conform evoluției pieței.

De asemenea, Comisia Europeană desfășoară o amplă acțiune pentru identificarea reglementărilor care nu sunt necesare și care reprezintă obstacole în activitatea profesioniștilor liberali.

O preocupare importantă a Comisiei Europene în ceea ce privește sectorul socio-economic al profesiilor liberale îl reprezintă insuflarea spiritului antreprenorial în rândul membrilor acestora.

În acest sens, Comisia Europeană a adoptat o serie de măsuri printre care elaborarea unei liste privind aptitudinile pe care un antreprenor trebuie să le posede, precum și lansarea programului COSME, care prevede facilități fiscale pentru membrii profesiilor liberale.

În opinia reprezentantului Comisiei Europene, antreprenoriatul va conduce la crearea de noi locuri de muncă, dezvoltarea activității profesioniștilor liberali, reducerea birocrației, creșterea productivității și a mobilității și apariția unor noi tipare de business.

HUBERT GAMBS a precizat că reformarea pieței poate crea probleme profesiilor liberale.

De aceea, statele membre trebuie să facă o analiză profundă a reglementării profesiilor liberale și să adopte măsuri de reglementare unitară și de simplificare a acesteia.

În opinia reprezentantului Comisiei Europene, reglementarea profesiilor liberale care trebuie să fie clară și transparentă este necesară deoarece ea asigură protejarea publicului larg.

În încheierea reuniunii Comitetului Permanent, Președintele CEPLIS a avut o intervenție în cadrul căreia a subliniat legătura dintre reglementarea profesiilor liberale și obligativitatea Codurilor etice și deontologice pe care acestea le-au adoptat pentru a fi siguri că cetățenii, clienții și pacienții beneficiază de înaltă calitate furnizate de profesioniștii liberali în considerarea valorilor etice și deontologice și care nu privesc activitatea lor ca o “ simplă ocupație lucrativă “.

Reacționând la remarca lui HUBERT GAMBS, cum că prin limitarea reglementării se vor crea noi locuri de muncă, Președintele CEPLIS a replicat că în perioada crizei, sectorul socio-economic al profesiilor liberale a înregistrat pierderea unui număr mic de salariați și asta tocmai datorită existenței reglementării.